《会亭山歌为安成周孝廉赋》
元代·刘崧

吾闻会亭之山高插天，上有千章森郁之乔林，下有百顷云雾之芝田。

伊谁筑室青山前，云是周氏有子孝且贤。十年乱定还乡土，奉母安居仍守墓。

池鱼供馔冬笋白，把酒升堂更欢舞。时登半山亭，却望山上坟。

手攀坟树抚驯鹿，泪洒深谷不断之飞云。我愿种桃绕其室，瑶池花开照云日，此母应能食其实。

由来和气兆物先，水生连理山出泉。会亭有石良可镌，母慈子孝俱千年。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。